

**РЕПУБЛИКА СРБИЈА ПРЕДЛОГ**

**ОПШТИНА ТОПОЛА**

**СКУПШТИНА ОПШТИНЕ**

**Број:**

**Датум:**

**Т о п о л а**

На основу члана 29. став 1. тачка 1. Закона о смањењу ризика од катастрофа и управљању ванредним ситуацијама („Сл. гласник РС“, бр. 87/18) и члана 40. став 1. тачка 6. Статута општине Топола („Службени гласник СО Топола“ број 2/2019) и члана 154. став 2. Пословника Скупштине општине Топола („Службени гласник СО Топола“ број 3/2019),

Скупштина општине Топола на седници одржаној дана ..................2021. године, доноси

**ОДЛУКУ**

**О ОРГАНИЗАЦИЈИ И ФУНКЦИОНИСАЊУ**

**ЦИВИЛНЕ ЗАШТИТЕ НА ТЕРИТОРИЈИ ОПШТИНЕ ТОПОЛА**

**Члан 1.**

Овом одлуком дефинише се организација и функционисање цивилне заштите на територији општине Топола, посебно у делу који се односи на начела по којима се поступа у систему смањења ризика од катастрофа, субјекте и снаге система смањења ризика од катастрофа и управљања ванредним ситуацијама, дужностима општинских органа у заштити и спасавању, обавезе израде процене ризика од катастрофа, плана заштите и спасавања, плана смањења ризика од катастрофа, екстерног плана заштите од великог удеса, образовање штаба за ванредне ситуације, одређивање повереника и заменика повереника цивилне заштите у насељеним местима, формирање јединица цивилне заштите опште намене и специјализоване јединице цивилне заштите за узбуњивање, одређивање субјеката од посебног значаја за заштиту и спасавање, финансирање и друга питања.

**НАЧЕЛА**

**Члан 2.**

Овом одлуком обезбеђује се доследна примена начела заштите и спасавања утврђена Законом, а посебно: начело приоритета, начело примарне улоге локалних заједница, начело равноправности и заштите људских права, начело партиципативности и солидарности и начело информисања јавности.

**Начело приоритета**

Смањење ризика од катастрофа и заштита и спасавање људи и материјалних и културних добара на територији општине Топола представља најважнији приоритет у односу на све друге облике друштвеног и јавног живота. У том смислу, сваки грађанин има право на заштиту без обзира на пол, националну или било коју другу припадност.

**Начело примарне улоге локалних заједница**

Органи општине Топола и сви субјекти и снаге смањења ризика од катастрофа на простору општине Топола имају примарну улогу у управљању ванредном ситуацијом и одговорни су за правовремен и ефикасан први организовани одговор у случају најаве или настанка неке опасности која угрожава животе и здравље људи и материјална добра на простору општине Топола.

**Начело равноправности и заштите људских права**

Органи општине Топола, штаб за ванредне ситуације и субјекти од посебног значаја за заштиту и спасавање старају се о обезбеђивању принципа равноправности полова, односно воде рачуна да ни једна наредба, одлука, радња или мера не сме бити на штету женског пола а такође се обезбеђује принцип да и жене равноправно у активностима превентивне заштите и оперативним активностима заштите и спасавања људи и материјалних добара у ванредним ситуацијама. Такође, су дужни да воде рачуна о заштити људских права а посебно о заштити сиромашних, старих, болесних, деце, трудница и других рањивих група на простору општине Топола.

**Начело партиципативности и солидарности**

Сви грађани на простору општине Топола који буду угрожени неком катастрофом имају обавезу међусобне солидарности и узајамне помоћи као и право на помоћ не само у спасавању живота и здравља и у обезбеђивању основних услова за живот и имају приоритет у услугама које пружају хуманитарне организације које делују на простору општине Топола.

**Начело информисања јавности**

Председник општине Топола и штаб за ванредне ситуације имају обавезу да правовремено и истинито обавештавају јавност о упозорењима да се очекује нека опасност и поступцима које треба да прдузму односно последицама која је задесила простор општине. Информисање вршити н редовним и ванредним саопштењима и на конференцијама за медије.

**СУБЈЕКТИ И СНАГЕ СИСТЕМА СМАЊЕЊА РИЗИКА ОД КАТАСТРОФА**

**И УПРАВЉАЊА ВАНРЕДНИМ СИТУАЦИЈАМА**

**Члан 3.**

Субјекти система смањења ризика од катастрофа и управљања ванредним ситуацијама у општини Топола су:

1. скупштина општине,
2. председник општине,
3. општинско веће,
4. општинска управа и њени органи,
5. субјекти од посебног значаја за заштиту и спасавање,
6. образовне установе и друге јавне установе

**Снаге система смањења ризика од катастрофа и управљања ванреднисм ситуацијама на територији општине Топола су:**

1. штаб за ванредне ситуације,
2. повереници и заменици повереника цивилне заштите,
3. јединице цивилне заштите опште намене,
4. јединице за узбуњивање,
5. добровољно ватрогасно друштво
6. екипе Црвеног крста
7. радиоаматери
8. грађани и удружење грађана

**Скупштина општине Топола**

**Члан 4.**

У остваривању своје улоге у систему смањења ризика од катастрофа и управљања ванредим ситуацијама на територији општине Топола, а у складу са одредбама Закона, Скупштина општине Топола врши следеће послове:

* доноси одлуку о организацији и функционисању цивилне заштите на територији јединице локалне самоуправе, на предлог надлежног штаба и обезбеђује његово спровођење;
* образује штаб за ванредне ситуације;
* разматра извештај председника општине Топола о битним питањима из области смањења ризика од катастрофа, управљања ванредним ситуацијама и отклањању последица ванредних ситуација;
* доноси план и програм развоја заштите и спасавања на територији јединице локалне самоуправе;
* планира и утврђује изворе финансирања за развој, изградњу и извршавање задатака заштите и спасавања и развој цивилне заштите и спровођење мера и задатака цивилне заштите на територији општине Топола;
* обавља и друге послове у складу са законом и другим прописима.

**Председник општине Топола**

**Члан 5.**

* Стара се о спровођењу закона и других прописа из области смањења ризика од катастрофа и управљања ванредним ситуацијама;
* врши функцију команданта Штаба за ванредне ситуације општине Топола и руководи њеним радом (члан 42. Закона);
* у сарањи са замеником и начелником штаба предлаже постављење осталих чланова Штаба за ванредне ситуације;
* доноси Одлуку о проглашењу и укидању ванредне ситуације на територији општине Топола, на предлог Општинског штаба за ванредне ситуације (члан 39. Закона);
* врши активирање субјекта од посебног значаја (доноси наредбу о активирању субјекта и снага на својој територији члан 88. Закона);
* доноси наредбу о мобилизацији јединица цивилне заштите на својој територији (члан 88. Закона);
* руководи заштитом и спасавањем и наређује мере утврђене законом и другим прописима;
* усмерава и усклађује рад општинских органа и правних лица чији је општина оснивач у спровођењу мера заштите и спасавања;
* остварује сарању са начелником Шумадијског управног округа и Окружним штабом за ванредне ситуације као и са штабовима за ванредне ситуације суседних ЈЛС у циљу јединственог и усклађеног деловања у ванредним ситуацијама;
* стара се о организацији и спровођењу мобилизације грађана, правних лица и материјалних добара у циљу укључења истих у активности заштите и спасавања;
* одлучује о увођењу дежурства у општинским органима и другим правним лицима у ванредној ситуацији;
* планира и преко Скупштине општине и Општинског већа обезбеђује буџетска средства намењена за смањење ризика од катастрофа и управљања ванредним ситуацијама и отклањању последица ванредних ситуација;
* на захтев или по сопственој процени извештава Скупштину општине о стању на територији и о предузетим активностима у ванредној ситуацији;
* разматра и одлучује о другим питањима из области заштите и спасавања из своје надлежности.

**Општинско веће**

**Члан 6.**

У остваривању своје улоге у области смањења ризика од катастрофа и управљања ванредним ситуацијама на територији општине Топола применом одредаба Закона и других прописа, Општинско веће општине Топола врши следеће послове:

* разматра предлог Одлуке о организацији и функционисању цивилне заштите на територији општине Топола, на предлог Штаба за ванредне ситуације и доставља Скупштини на усвајање,
* усваја (доноси) Процену ризика од катастрофа за територију општине Топола након добијања сагласности од МУП-а Сектора за ванредне ситуације,
* усваја (доноси) План заштите и спасавања општине Топола након добијања сагласности од МУП-а Сектора за ванредне ситуације,
* усваја (доноси) План смањења ризика од катастрофа за територију општине Топола на основу Процене ризика од катастрофа,
* усваја (доноси) Екстерни план заштите од удеса након добијене сагласности од МУП-аСектора за ванредне ситуације,
* доноси акт о одређивању субјеката од посебног значаја за заштиту и спасавање за територију општине Топола, на предлог надлежног штаба,
* доноси акт о формирању јединица цивилне заштите опште намене и јединице за узбуњивање,
* разматра висину насталих штета од елементарних непогода и доставља захтеве за помоћ од Владе,
* образује Комисију за процену штете настале од елементарних непогода,
* одлучује о накнади штете настале од елементарних непогода и других несрећа,
* одлучује о додели помоћи грађанима који су претрпели штете у ванредним ситуацијама, у складу са расположивим финансијским средствима,
* успоставља ситуациони центар у складу са актом о организацији и функционисању цивилне заштите, а у зависности од техничких и материјалних могућности,
* предлаже акта која доноси Скупштина општине Топола,
* предузима хитне и превентивне мере у циљу смањења ризика од катастрофа,
* обавља и друге послове утврђене законом.

**Општинска управа општине Топола**

**Члан 7.**

Одељења Општинске управе у оквиру својих надлежности у систему смањења ризика од катастрофа и управљање ванредним ситуацијама обављају следеће послове и задатке:

* обезбеђују успостављање и функционисање ситуационог центра уз сагласност председника општине Топола, у складу са техничким и материјалним могућностима општине Топола,
* носилац је активности на изради Процене ризика од катастрофа на територији општине Топола,
* носилац је на изради Плана смањења ризика од катастрофа,
* носилац је на изради Плана заштите и спасавања,
* учествују у припремама, организацији и извођењу привременог померања или евакуације угроженог становништва,
* учествују у припремама и спровођењу збрињавања настрадалог становништва,
* стара се око обезбеђења неопходниг средстава за рад Штаба за ванредне ситуације општине Топола,
* старају се о планирању и имплементацији урбанистичких мера заштите и спасавања у делу који се односи на израду и усвајање просторних планова општине,
* набављају и одржавају средства за узбуњивање, у оквиру система јавног узбуњивања у Републици Србији, учествују у изради студије покривености система јавног узбуњивања за територију општине Топола,
* старају се о обезбеђењу телекомуникационе и информационе подршке за потребе заштите и спасавања,
* организују, развијају и воде личну и узајамну заштиту у свим органима општине,
* учествују у организацији, формирању, опремању и обучавању јединица цивилнезаштите опште намене и јединица за узбуњивање,
* остварују сарадњу са организационим јединицама Сектора за ванредне ситуације, Управе за ванредне ситуације у Крагујевцу
* обављају и друге послове заштите и спасавања у складу са законом и другим прописима.

**Штаб за ванредне ситуације**

**Члан 8.**

За руковођење и координацију рада субјеката и снага система за смањење ризика од катастрофа на територију општине формираће се штаб за ванредне ситуације у чији састав ће ући:

* председник општине - командант штаба,
* заменик председника општине – заменик команданта штаба,
* представник Сектора за ванредне ситуације – начелник штаба,
* начелник Општинске управе – члан штаба,
* представник (1-2) општинског већа – члан штаба,
* директор јавног комуналног предузећа – члан штаба,
* директор здравствене установе – члан штаба,
* директор грађевинског предузећа или другог привредног друштва- члан штаба,
* директор електродистрибутивног предузећа – члан штаба,
* директор ветеринарске службе – члан штаба,
* секретар Црвеног крста – члан штаба,
* и други на основу предлога команданта и начелника штаба.

Поред надлежности дефинисаних Законом, Општински штаб, у случају ванредне ситуације може наредити и следеће мере:

* ангажовање (употребу) јединица цивилне заштите опште намене, грађана и материјалних средстава у ванредним ситуацијама,
* увођење дежурства субјектима од посебног значаја за заштиту и спасавање и другим правним лицима,
* ангажовање (употребу) субјеката од посебног значаја за заштиту и спасавбање,
* посебан режим обављања одређених комуналних делатности,
* посебне мере и поступке хигијенско-профилактичког карактера,
* посебан режим саобраћаја или забрану саобраћаја локалним путевима,
* евакуацију становништва,
* одређивање другачијег распореда радног времена,
* посебне приоритете у испоруци комуналних и других производа и пружању услуга (воде, грејања, гаса, електричне енергије, градског превоза, железнички и друмски превоз и сл.),
* привремену забрану приступа и кретања у појединим угроженим подручјима,
* привремену забрану коришћења одређених покретних и непокретних ствари власницима, односно корисницима,
* обезбеђивање обавезног потовања наређених мера од стране становништва и правних лица у организовању и спровођењу евакуације и других активности у заштити и спасавању,
* корисницима, односно власницима стамбених зграда, станова, пословних просторија и других зграда да приме у привремени смештај угрожена лица из угрожених подручја,
* и друге мере.

**Стручно-оперативни тимови**

**Члан 9.**

Општински штаб за ванредне ситуације формираће стручно-оперативне тимове као своја помоћна стручна саветодавна и оперативна тела, за следеће опасности и мере цивилне заштите:

* стручно оперативни тим за заштиту и спасавање од поплава,
* стручно оперативни тим за заштиту и спасавање од земљотреса,
* стручно оперативни тим за заштиту и спасавање од клизишта и ерозија,
* стручно оперативни тим за заштиту и спасавање од епидемија и пандемије,
* стручно оперативни тим за заштиту и спасавање од ТТ несрећа,
* стручно оперативни тим за евакуацију,
* стручно оперативни тим за збрињавање угроженог становништва,
* стручно оперативни тим за асанацију терена,
* стручно оперативни тим за прву и медицинску помоћ,
* и др. по процени штаба за ванредне ситуације.

Потребно је да у састав стручно оперативних тимова уђу стручњаци и руководећи кадрови из органа или институција надлежних и компетентних за одређену опасност; представници општинских органа, представници здравствених, образовних и научних установа, привредних друштава и других правних лица у чијем делокругу су, поред осталих и послови од значаја за заштиту и спасавање у ванредним ситуацијама.

Општински штаб за ванредне ситуације може формирати нове или реформисати већ формиране стручно оперативне тимове у зависности од идентификованих опасности у ажурираној или новој Процени ризика од катастрофа за територију општине.

**Ситуациони центар**

**Члан 10.**

Ситуациони центар се образује у оквиру општинске управе у ситуацији проглашења ванредне ситуације на простору општине који ће успоставити непрекидан рад са циљем правовременог информисања грађана о ситуацији на терену и о поступцима који грађани треба да предузимају у одређеној опсности.

Поред наведеног, ситуациони центар ће обављати послове: пријем наредби, закључака и препорука од надлежних органа, преношење наредби, закључака и препорука општинског штаба надлежним органима и службама општине, месних заједница и снагама заштите и спасавања, прикупља податке и информације о угроженом становништву и доставља их штабу за ванредне ситуације или Сектору за ванредне ситуације, као и податке о интервенцијама снага заштите и спасавања натерену.

**Субјекти од посебног значаја за заштиту и спасавање**

**Члан 11.**

Субјекте од посебног значаја, односно привредна друштва или друга правна лица која егзистирају на простору општине, а која у свом саставу располажу са људским и материјалним ресурсима који се могу искористити у заштити и спасавању људи и материјалних добара, одредиће општинско веће својим актом којим ће обухватити:

* јавна и комунална предузећа која се финансирају из буџета локалне самоуправе,
* здравствене установе,
* ветеринарске установе,
* електродистрибутивну службу,
* саобраћајна предузећа,
* грађевинска предузећа,
* хуманитарне организације и др.

На основу плана заштите и спасавања, а на предлог штаба за ванредне ситуације Општинска управа Топола ће субјектима одредити задатке у заштити и спасавању.

Трошкови стављања у приправност и ангажовање субјеката од посебног значаја за заштиту и спасавање, падају на терет општине.

Општинска управа припрема уговоре за реализацију задатака, а потисује их председник општине.

Субјекти од посебног значаја имају обавезу планирања и припремања ефикасног и правовременог ангажовања и извршења задатака постављеног од стране Општинског штаба за ванредне ситуације.

**Остала привредна друштва и друга правна лица**

**Члан 12.**

Сва привредна друштва и друга правна лица на простору општине су у обавези да учествују у заштити и спасавању на основу налога штаба за ванредне ситуације, а у складу са својом делатношћу и људским и материјалним ресурсима.

Трошкови настали учешћем привредних друштава и других правних лица у спровођењу мера заштите и спасавања, надокнађују се из буџета општине.

**Хуманитарне организације и удружења грађана**

**Члан 13.**

Организација Црвеног крста и друге хуманитарне организације и удружења, која своју делатност обављају на територији општине учествују у планирању, припремама и спровођењу задатака заштите и спасавања и пружања помоћи становништву погођеном последицама катастрофа. Ангажовање хуманитарних организација и удружења грађана врши Штаб за ванредне ситуације.

**Грађани**

**Члан 14.**

У извршењу задатака заштите и спасавања дужни су да учествују сви способни грађани од 18 до 60 година старости на простору општине укључујући и стране држављане, сем трудница и мајки са децом до 10 година старости, самохрани родитељи односно и друге категорије становништва које су дефинисане чланом 36. став 7. Закона.

За потребе заштите и спасавања грађани су дужни да поштују све наредбе и друге мере које доноси Општински штаб за ванредне ситуације а које се односе на њихово поступање и учешће у случају ванредних ситуација, затим да омогући извођење неопходних радова за заштиту и спасавање на својим непокретностима, као и да дају на коришћење непокретне ствари, возила, машине опрему, материјално-техничка и друга материјална средства (вода, храна, одећа, обућа, грађевински и други производи). За ствари и материјална средства дата на коришћење, као и заштету насталу извођењем радова на непокретнстима за потребе заштите и спасавања, грађани имају право на накнаду која се исплаћује по тржишним ценама из буџетских средстава општине.

**Повереници цивилне заштите**

**Члан 15.**

За организацију и спровођење превентивних мера заштите и покретање почетних активности у случају појаве или најаве опасности по људе и материјална добра, Општински штаб за ванредне ситуације именоваће поверенике и заменике повереника цивилне заштите у следећим насељеним местима:

Повереници и заменици повереника у насељима предузимају непосредне мере за учешће грађана у спровођењу мера и задатака цивилне заштите и личне и узајамне заштите.

Најважније мере које предузимају повереници и заменици повереника цивилне заштите у насељеним местима општине су:

* обавештавају штаб за ванредне ситуације о насталој опасности у зони своје одговорности,
* активирање и ангажовање становништва и координирање њиховим активностима на спасавању живота угрожених и имовине на угроженом подручју,
* упознају грађане са знацима за узбуњивање и о поступцима грађана на знак опасности,
* организовање личне и узајамне заштите у зони своје одговорности,
* учешће у активностима организације и вршења евакуације угроженог становништва са угроженог подручја,
* учешће у активностима организације и спровођења збрињавања угроженог становништва,
* информишу Општински штаб о броју порушених објеката, повређених и угрожених грађана којима је потребна помоћ, а броју закрчених саобраћајница, кварова на електро, водоводној и гасној мрежи, поплављеним подручјима и другим подацима који се односе на заштиту и спасавање грађана и њихове имовине.

Сви субјекти од посебног значаја за заштиту и спасавање општине, општинска управа, привредна друштва и друга правна лица на простору општине одредиће своје поверенике у складу са чланом 77. Закона.

Именовање повереника и заменика повереника у насељеним местима извршиће Општински штаб за ванредне ситуације. Предлоге за именовање повереника и заменика повереника урадиће, по предлогу председника општине, као команданта штаба кабинет председника Општине.

Поверенике именовати у складу са критеријумима из Правилника о раду повереника и заменика повереника цивилне заштите и критеријумима за њихово именовање („Службени гласник РС“, бр. 102 од 24. јула 2020).

**Јединице цивилне заштите**

**Члан 16.**

За потребе оперативног деловања у акцијама заштите и спасавања људи материјалних добара на простору општине Топола формираће се јединице цивилне заштите опште намене и јединице за узбуњивање.

Општинско веће ће, у складу са Проценом ризика од катастрофа, Уредбом о јединицама цивилне заштите, намени и задацима, мобилизацији и начину употребе („Службени гласник РС“, бр. 84/2020), а у складу са буџетским средствима општине, формирати јединице из става 1. овог члана.

Јединице цивилне заштите опште намене ће се ангажовати у гашењу пожара на отвореном, за изградњу заштитних насипа, црпљење воде, за рашчишћавање из рушевина, за предузимање активности при евакуацији, збрињавању и заштити живота и здравља угрожених људи, животиња, материјалних и културних добара и животне средине, као и предузимање превентивних мера од настанка опсности.

За потребе учешћа у заштити и спасавању људи и материјалних добара у ванредним ситуацијама на територији општине Топола, биће потписан уговор са Добровољним ватрогасним друштвом, у складу са чл. 80. ст. 3. и 4. Закона.

Добровољно ватрогасно друштво биће ангажовано у гашењу пожара на отвореном, за изградњу заштитних насипа, црпљење воде, за рашчишћавање из рушевина, за предузимање активности при евакуацији, збрињавању и заштити живота и здравља угрожених људи, животиња, материјалних и културних добара и животне средине, као и предузимање превентивних мера од настанка опсности.

Општинско Веће општине Топола ће, у складу са Проценом ризика од катастрофа, Уредбом о јединицама цивилне заштите, намени и задацима, мобилизацији и начину употребе („Службени гласник РС“, бр. 84/2020) и буџетским средствима општине, формирати јединице за узбуњивање.

**Лична и узајамна заштита**

**Члан 17.**

Лична и узајамна заштита је облик организовања грађана за спровођење личне заштите и самопомоћи и пружања помоћи другим особама којима је та помоћ неопходна.

Лична и узајамна заштита као најмасовнији облик припремања и организованог учешћа грађана у заштити и спасавању обухвата мере и поступке њихове непосредне заштите и спасавања у пословним и стамбеним зградама и другим објектима где живе и раде.

На основу процене угрожености, општинска управа набавља средства за личну и узајамну заштиту и друга средства за заштиту и спасавање на угроженим територијама и то: средства за пружање прве помоћи, гашење почетних и мањих пожара, расчишћавање урушених објеката и откопавања плитко затрпаних, чишћење површина од снежних наноса и леда, приручна средства за дезинфекцију и деконтаминацију и сл.

**Мере цивилне заштите**

**Члан 18.**

За потребе заштите и спасавања становништва на простору општине, свии субјекти смањења ризика од катастрофа а посебно Општинско веће, штаб за ванредне ситуације, општинска управа и субјекти од посебног значаја ће планирати организовати и предузети мере цивилне заштите, поштујући специфичност њиховог садржаја и њихову примену кроз мере и активности по појединим опасностима, планским документима и разрадити мере заједничке за све опасности које угрожавају територију јединице локалне самоуправе и то:

* Узбуњивање становништва;
* Евакуацију становништва и стоке;
* Збрињавање угроженог становништва;
* Прву и медицинску помоћ и
* Асанацију.

**Међуопштинска сарадња**

**Члан 19.**

Општина Топола ће успоставити сарадњу са суседним општинама у припремама, планирању, организацији и спровођењу система смањења ризика од катастрофа. У том смислу биће потребно ускладити Процену ризика од катастрофа и поједина планска решења у Плану заштите и спасавања. Посебну сарадњу остварити са суседним општинама по питању израде Плана смањења ризика од катастрофа за све заједничке ризике.

**Обучавање**

**Члан 20.**

Општинска управа општине Топола ће планирати обуку припадника јединица цивилне заштите опште намене и повереника и заменика повереника цивилне заштите.

За потребе организовања и извођења обуке, обезбедити финансијска средства из буџета.

**Финансирање**

**Члан 21.**

Општинска управа општине Топола ће у сарадњи са Општинским већем планирати и предложити Скупштини општине да у буџету усвоји финансијска средства потребна за функционисање система смањења ризика од катастрофа и управљање ванредним ситуацијама на простору општине.

За потребе заштите и спасавања обезбеђују се и други извори финансирања кроз пројекте, програме, донације, помоћи и др.

За потребе заштите и спасавања становништва и материјалних добара од елементарних непогода, техничко-технолошких несрећа и опасности, из буџета општине, финансираће се следеће активности:

* организовање, опремање и обучавање штаба за ванредне ситуације,
* организовање, опремање и обучавање јединица цивилне заштите опште намене,
* обука повереника и заменика повереника цивилне заштите,
* трошкови ангажовања субјеката од посебног значаја за заштиту и спасавање,
* изградња система за узбуњивање на територији општине,
* набавка, одржавање, смештај, чување, осигурање посебне опреме за јединице цивилне заштите опште намене,
* организација и спровођење мера задатака цивилне заштите и делокруга рада општине,
* санирање штета насталих природном или другом незгодом, у складу са материјалним могућностима,
* и друге послове у складу са законом и другим прописима.

Наведене активности, се поред средстава из буџета, могу реализовати и путем донација, поклона и другив видова помоћи, у складу са законом, као и наменски пренетим средствима из Републичког буџета или буџета општине.

**ПРЕЛАЗНЕ И ЗАВРШНЕ ОДРЕДБЕ**

**Члан 22.**

Планска и друга документа која регулишу послове заштите и спасавања на територији општине Топола, а која до тренутка ступања на снагу ове Одлуке нису донета, биће донета у најкраћем могућем року, а најкасније до краја 2022. године.

**Члан 23.**

Ступањем на снагу ове Одлуке престаје да важи Одлука о организацији и функционисању цивилне заштите на територији општине Топола бр. 82-16/2012-05-I од 14.9.2012. године.

**Члан 24.**

Ова одлука ступа на снагу осмог дана од дана објављивања у „Службеном гласнику СО Топола“.

**СКУПШТИНА ОПШТИНЕ ТОПОЛА ПРЕДСЕДНИК**

**Број: ......../2021-05-I СКУПШТИНЕ ОПШТИНЕ**

**Дана: .............2021. године**

Владимир Радојковић

**Образложење**

Правни основ за доношење ове одлуке садржан је у одредбама члана 20. тачка 29. став 1. тачка 1. Закона о смањењу ризика од катастрофа и управљању ванредним ситуацијама („Сл. гласник РС“, бр. 87/18) којим је порписано да јединица локалне самоуправе у оквиру својих надлежности, у области смањења ризика од катастрофа и управљања ванредним ситуацијама доноси акт о организацији и функционисању цивилне заштите на територији јединице локалне самоуправе, на предлог надлежног штаба и обезбеђује њено спровођење.